Farul Constanța a întrerupt hegemonia celor de la CFR Cluj

După cinci ani la rând în care CFR Cluj a câștigat campionatul României la fotbal, sezonul 2022-2023 al Superligii (actuala denumire a Ligii 1) a avut o nouă câștigătoare: Farul Constanța. Deși nu era cotată cu șanse prea mari la startul întrecerii, echipa patronată și antrenată de Gheorghe Hagi a avut un parcurs constant și a reușit la final să-și adjudece titlul, al doilea din istoria clubului. Ca și în alți ani, FCSB-ul patronat și condus tehnico-tactic de Gigi Becali din fața televizorului s-a luptat pentru titlu până spre final, dar a încheiat campionatul pe poziția secundă.

CFR Cluj, campioana ultimelor cinci ediții, a trebuit să se mulțumească cu locul trei în clasament și să dispute un meci de baraj cu FC U Craiova, pe care l-a câștigat cu 1-0, pentru a juca în cupele europene. Ultima reprezentantă a României în Europa este Sepsi Sfântu Gheorghe, care a câștigat Cupa României după ce s-a impus cu scorul de 5-4 (după executarea loviturilor de departajare” în fața celor de la „U” Cluj), într-un meci în care, după cele 90 de minute de joc și după disputarea celor două reprize de prelungiri, tabela de marcaj rămăsese nemodificată: 0-0.

Marile perdante ale campionatului au fost CS Universitatea Craiova (locul 4 la finalul sezonului), care a ratat accederea în cupele europene (unde a participat constant în ultima vreme) și Rapid București (locul 5), care, după un start bun de campionat, care îi facuse pe suporteri să visese că vor sărbători centenarul clubului cu un titlu, s-a tăiat ca maioneza și n-a avut în play-off decât platonica satisfacție că a câștigat ambele meciuri împotriva rivalilor de la FCSB.

Revenire miraculoasă a constănțenilor în „finala” cu FCSB Farul Constanța a avut un parcurs foarte bun în campionat și, chiar dacă a mai dat și unele„rateuri”, a reușit să-și păstreze fotoliul de lider. Echipa lui Gică Hagi a avut o problemă în iarnă, când UEFA a anunțat că nu are dreptul de a participa în ediția 2023-2024 a cupelor europene, forul european considerând că, în urma fuziunii cu Viitorul (survenită în anul 2021), clubul constănțean este unul nou și, prin urmare, nu are drept de participare în competițiile internaționale în primii trei ani de la înființare. Constănțenii au contestat însă decizia la

Tribunalul de Arbitraj Sportiv (TAS) de la Lausanne și au avut câștig de cauză. FCSB a debutat dezastruos în campionat și la un moment dat părea că nu va prinde nici măcar playoff-ul. Până la urmă, „roș-albaștrii” au reușit să recupereze handicapul de puncte și nu numai că au intrat între primele șase echipe care s-au duelat pentru titlu, dar chiar au păstrat șanse bune la primul loc până în penultima etapă a întrecerii, când s-au duelat cu Farul la Ovidiu. FCSB a început foarte bine „finala campionatului” și a condus la un moment dat cu 2-0, dar constănțenii au reușit să întoarcă rezultatul, impunându-se în final cu scorul de 3-2 și intrând în posesia trofeului de campioni. Dinamo a revenit în prima divizie La polul opus, „repetentele” sezonului 2022-2023 al Superligii au fost CS Mioveni, Chindia Târgoviște și FC Argeș, care au retrogradat în eșalonul secund.

CS Mioveni și Chindia, care s-au clasat pe ultima, respectiv, penultima poziție a clasamentului, au luat direct calea Ligii a 2-a, în timp ce FC Argeș a părăsit prima divizie după un dublu duel de baraj cu Dinamo. „Câinii roșii” au câștigat partida tur, de la București, cu un scor de tenis, 6-1, avantaj care le-a asigurat revenirea în prima divizie după „purgatoriul” de un an în eșalonul secund, în ciuda eșecului din retur, 2-4.

În prima ligă au mai promovat și două echipe care, în trecut, erau prezențe constante în eșalonul de elită al fotbalului românesc: Politehnica Iași și Oțelul Galați. În celălalt meci de baraj pentru menținerea/ promovarea în Superligă, UTA Arad a reușit să-și păstreze locul în prima divizie, după rezultatele de 0-0 și 5-1 înregistrate în cele două meciuri de baraj cu Gloria Buzău. Bilanțul sezonului fotbalistic 2022-2023 al primei ligi din România este următorul: – Farul Constanța a câștigat titlul și intră în turul I preliminar al Ligii Campionilor; – Sepsi Sfântu Gheorghe a câștigat Cupa României și intră în turul II preliminar al Conference League; – FCSB, ocupanta locului 2 în campionat, intră în turul II preliminar al Conference League; – CFR Cluj, ocupanta locului 3 în campionat și câștigătoarea barajului pentru cupele europene, va intra în turul II preliminar al Conference League.

Mugur Băileșteanu

Contents